b'\n_START_ARTICLE_\nMikrokrmilnik\n_START_PARAGRAPH_\nMikrokrmilnik ali mikrokontroler je \xc4\x8dip, ki vsebuje skoraj vse sestavine mikrora\xc4\x8dunalnika (procesor, notranji pomnilnik, vmesnike ...). Za popoln mikrora\xc4\x8dunalnik, mikrokrmilniku manjkajo le vhodno-izhodne enote (tipke, senzorji, elektromotorji, \xc5\xbearnice ...), ki niso primerne za vgradnjo v \xc4\x8dip. Mikrokrmilnike sre\xc4\x8damo v ve\xc4\x8dini modernih elektronskih naprav. Na primer v mobilnem telefonu, televiziji, v DVD-predvajalniku, v mikrovalovni pe\xc4\x8dici, v pralnem in pomivalnem stroju ... V sodobnem avtomobilu in osebnem ra\xc4\x8dunalniku jih je cela mno\xc5\xbeica. Razlog za to je v njihovi univerzalni uporabnosti in cenenosti.'